作者:蔣冽
標題:經埋輪地
內容:漢家張禦史，晉國綠珠樓。時代邈已遠，共謝洛陽秋。洛陽大道邊，舊地尚依然。下馬獨太息，擾擾城市喧。時人欣綠珠，詩滿金穀園。千載埋輪地，無人興一言。正直死猶忌，況乃未死前。汨羅有翻浪，恐是嫌屈原。我聞太古水，上與天相連。如何一落地，又作九曲泉。萬古惟高步，可以旌我賢。